**A KÖSZI ÖNKÉNTES! EGYESÜLET 2021-ES TEVÉKENYSÉGE**

Sok minden nem úgy történt, ahogy terveztük, a COVID sok tervünket elvitte, azonban néhány programot meg tudtunk valósítani vagy újakat találtunk ki.

1. **Környezetvédelem, szemétszedések, közterület rendezések**

2019-ben elindítottuk a „Vigyél egy fát és ültesd el” akciót, amelyet 2021-ben is folytattunk, 100 új fát vittek és ültettek el a helyiek.

Csatlakoztunk a 10 millió fa Magyarországon mozgalomhoz, és az elkövetkezendő években azt a célt tűztük ki, hogy a lakosságszámnak megfelelő 2600 fát elültessük. A facsemete számlálónk jelenleg 1215-n áll, ami 473 plusz fa az egy évvel ezelőttihez képest!

Ősszel a pályázati pénzből finanszírozott madáretetőkészítő workshopot kicsit előbbre hoztuk, hogy nehogy elvigye ezt is a járvány. A rendezvényen mintegy ötvenen vettek részt.

<https://www.facebook.com/media/set/?set=a.1578503185819308&type=3>

Idén végre lehetett pályázni a Te szedd! országos szemétszedésre, a Köszi, önkéntes! Egyesület is csatlakozott az országos akcióhoz, Pócsmegyeren a faluban, Surányban és a Sziget úton is összejött egy-egy csapat és szeméttelenítettük a települést.

<https://www.facebook.com/media/set/?set=a.1592551264414500&type=3>

Immár sokadik éve ismét nekiveselkedtünk a surányi Liget tér őszi takarításának. Kisgyerekes anyukák és az ifjú kertészek összegereblyézték az avart a játszótéren, megmetszettük a mályvákat és trágyát kaptak, hogy télen bemosódhasson a földbe, felgereblyéztük az eddig lehullott lombot, letakarítottuk körben az útpadkát, leszedtük a feldíszitendő fenyőről a száraz leveleket, levágtuk a fűzfa túlburjánzó ágait, leszedtük a napvitorlát és megigazítottuk az elfordult napelemeket.

<https://www.facebook.com/media/set/?set=a.1602502316752728&type=3>

1. **Kulturális, ifjúsági és sportrendezvények**

Februárban Kincsvadászatot indítottunk, KINCSVADÁSZAT - TíZEZER LÉPÉS PÓCSMEGYER-SURÁNYBAN címmel, a négy helyismereti sétán kb. 150-en vettek részt.

<https://www.facebook.com/media/set/?set=a.1424151227921172&type=3>

Március végén, április elején KERESD MEG A VERSET! címmel költészet napi verskereső játékot hirdettünk a családoknak, amikor ismét felkerekedtek kirándulni, sétálni vágyó családok.

<https://www.facebook.com/media/set/?set=a.1456864211316540&type=3>

Májusban, három hétig a Szigetmonostor Faluház vándor kerítés kiállításának partnerei voltunk.

A pandémia harmadik hullámának végén pedig kültéren rendeztük meg az eredetileg a PRK-ban tervezett Legjobb helyek a szigeten című rajzpályázat kiállításmegnyitóját (Surány, Hóvirág utca 23. kerítése).

<https://www.facebook.com/media/set/?set=a.1503612949974999&type=3>

Helyi programjaink sorát a Családi napon való részvételünk folytatta, a bábszínház, táncház, családi programok mellett Köszi, önkéntes! Egyesületünk is kivette részét a gyermekprogramokból. A Legendás állatok a szigeten rajzpályázatunk tematikájához kapcsolódva gyurmából formáztuk meg az állatokat, valamint rajzolni és hajtogatni mindenféle legendás állatot. <https://www.facebook.com/media/set/?set=a.1513442312325396&type=3>

Az év fénypontját a TESCO "Ön választ, mi segítünk" pályázatán elnyert támogatásunknak köszönhetően a surányi Hajós Alfréd Szabadidőparkban petanque pálya építése jelentette, hozzá tartozó padokkal, eredményjelzővel, napelemes lámpákkal és biciklitárolóval.

A pálya avatója július 10-én egy nagyrendezvénnyé vált, elődünk, a Maszlagosok (Köszi sportszakosztálya) is odatette magát, szép rendezvényt szerveztek! Az esemény a 2021-es eredményeink csúcspontját jelentette, hogy ennyi sok ember összegyűlt és jól érezte magát együtt. Jó volt részese lenni!

<https://www.facebook.com/media/set/?set=a.1518922791777348&type=3>

Július programunk volt: HANGSZERKÉSZíTÉS SZELEKTíV ANYAGOKBÓL. Az egyesület vendége volt Kovács Gábor muzsikus, aki egy gyerekkoncert után mindenféle szelektív hulladékból (szívószálból, PET palackból, sörösdobozból stb.) igazi hangszereket készített. Valamint megtudtuk, hogy a háztartásunkban lévő bármely eszköz (biciklipumpa, felmosónyél, portörlő) valójában HANGSZER! A programot a Nemzeti Együttműködési Alap pályázati támogatásából valósítottuk meg. A program után egyesületi estet szerveztünk, főzéssel, valamint megnézhettük a Surány filmsorozat 2. részét, és találkozhattunk az alkotókkal

A tavasztól őszig tartó szezonban öntöztük, gondoztuk a Liget téri fáinkat, bokrainkat, a locsolócsapat segítségével.

A járványveszély idén szerencsére nem akadályozta meg az Irány Surány Fesztivált, így mi is kint voltunk programokkal a sátrunkban.

<https://www.facebook.com/media/set/?set=a.1540367776299516&type=3>

Az Irány Surány Fesztiválon a kiállításunk és sátrunk nagy siker volt, rengetegen megfordultak nálunk, kézműves programokat tartottunk (szelektív játszóház, barátság kövek festése, Surány manó készítése), az érdeklődők színezték a "Gyere velem vásárolni" táskát és szavaztak a rajzokra. Vendégünk volt a Varázskert levendula vezetője, aki játékos gyógynövényismeretet tartott, valamint ki lehetett tölteni Madárkvízt és Fatotót. Kiosztottuk a Legendás állatok a szigeten rajzpályázat díjait:

<https://www.facebook.com/media/set?vanity=koszionkentes&set=a.1539030293099931>

Valamint idén ötödször adtuk át a Köszi, önkéntes! díjakat a legaktívabb önkénteseknek.

<https://www.facebook.com/media/set?vanity=koszionkentes&set=a.1540168902986070>

Augusztus 20-a előtt az egyik tagunk kis csapatot szervezett a kápolnakert rendbetételére.

A Köszi, önkéntes! díjasok és akinek még kedve volt, részt vehetett egy közösségépítő sárkányhajózáson szeptember elején.

1. **Jótékonysági munka**

Történt egy szörnyű haláleset, egy Köszi tagunk COVID-ban meghalt. Ez sokunkat nagyon megviselt, ezért, bár lehetett volna a cipősdobozokat és az adományokat a gyertyagyújtásokon gyűjteni, úgy döntöttünk, hogy idén sem ösztönözzük járványidőszakban a gyülekezést, és ezt ilyenformán elengedtük. A cipősdobozokat végül mindenki az Eper utcai székhelyünk elé letett dobozba és Pócsmegyeren a gazdaboltba és a PRK-ba hozta, az adománygyűjtések helyett pedig odú-, fotó-, könyv- és plüssjáték liciteket szerveztünk, amelyek bevételéből tudtuk a helyi rászorulók karácsonyi élelmiszercsomagjait és meleg ételét finanszírozni.

1. **Szervezeti ügyek**

Közösségi szolgálatosok a 2021/2022-es tanévben:

Rasztik Dominika (2021 végével megszerezte az 50 óráját), Kirchner Tamás, Perjési Trisztán.

Szeptemberben közgyűlést tartottunk és áthoztuk az egyesületünket a településre. Ezzel nemcsak tartalmilag, hanem formailag is helyi civil egyesületté váltunk.

Jelenleg 44 rendes és 14 pártoló taggal működünk. Elnök: Topits Judit, alelnökök: Kigyós Attila és Antmann István. Úgy gondoljuk, egyre eredményesebben tudunk működni a település érdekében, és folytatni tudjuk környezetvédelmi, településszépészeti és közösségépítő tevékenységünket.

Pócsmegyer-Surány, 2022. március 7. Topits Judit, elnök

Köszi, önkéntes! Egyesület